《寄王成叟》
宋代·韩淲

复从章贡回，满谓可邂逅。偶从青岩游，失此一知旧。

摩挲所留字，和韵若金奏。至今殷遗音，寤寐错昏昼。

人生竟何为，妙处匪声臭。空馀丘壑心，流枕而石漱。

经年强饭否，安得日相就。市廛多犬鸡，墟落易豺兽。

源深则溪清，林迥山必秀。缄辞寄春风，思君令人瘦。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。